**Saunomisen maailmanmestaruuskilpailut** (Löylynheiton MM-kisat) järjestettiin vuosittain 1999-2010 Heinolassa. Tapahtumassa kisan voitti kilpailija, joka kesti istua pisimpään jatkuvasti kuumenevassa saunassa. Vuonna 2010 kisa nousi maailmanlaajuiseen julkisuuteen, kun venäläinen osallistuja Vladimir Ladyženski kuoli ja suomalainen osallistuja Timo Kaukonen loukkaantui vakavasti ja joutui moneksi kuukaudeksi sairaalahoitoon. Tämän jälkeen tapahtumaa ei ole enää järjestetty.

Kilpailujen vaiheita
--------------------

Ensimmäisen kerran kilpailu järjestettiin virallisesti vuonna 1999. Osallistujamäärä kasvoi joka vuosi. 

Kilpailussa kilpailtiin erikseen miesten ja naisten sarjoissa. Kilpailu alkoi alkuerillä ja päättyi loppukilpailuun, johon pääsee kuusi parasta. Saunan lämpötila oli aina yli 110 °C ja kiukaalle heitettiin vettä puolen minuutin välein puoli litraa; viimeksi käytössä olleilla säännöillä veden syöttö kiukaalle tapahtui automaattisesti. Kilpailijoiden oli osoitettava olevansa kunnossa jokaisen löylynlyönnin jälkeen nostamalla peukalonsa ylös. Voittaja oli kilpailija, joka viimeisenä käveli saunasta ulos omin jaloin. Kilpailijat osallistuivat kilpailuun omalla vastuullaan.

Kilpailun menestynein maa oli Suomi voitettuaan kaikki miesten mestaruudet ja seitsemän naisten mestaruutta.

Vuonna 2004 japanilainen televisioyhtiö Nippon Network teki tapahtumasta dokumentin, jonka katsoi 40 miljoonaa ihmistä Japanissa. Kisaan otti osaa myös kaksi japanilaista kilpailijaa, mutta kumpikaan heistä ei selvinnyt finaaliin saakka.

Joka vuosi useita kilpailijoita hylättiin sääntörikkomusten takia.

Viimeinen kilpailu 2010
-----------------------

Vuoden 2010 kilpailussa finaali keskeytettiin kuuden minuutin kohdalla, ja järjestäjät toivat finalistit, venäläisen Vladimir Ladyženskin ja suomalaisen Timo Kaukosen ulos saunasta. Molemmilla oli pahoja palovammoja. Ladyženskiä pyrittiin elvyttämään, mutta hän kuoli ilmeisesti jo tapahtumapaikalla. Kaukonen vietiin sairaalaan, jossa hän oli noin kaksi kuukautta koomassa. 

Kaukosen ihosta paloi yli 70 prosenttia ja pahiten paloivat lähellä kiuasta olleet jalat. Hänen hengityselimensä olivat korventuneet ja munuaiset pettivät. Sairaalassa hänen ei uskottu selviävän. Kaukonen pääsi Töölön sairaalasta pois 22. lokakuuta 2010, minkä jälkeen hänet siirrettiin hoitoon Lahteen. Kaukonen kotiutettiin 29.11.2010. Hän saunoo taas.

Poliisi aloitti kuolemantapauksen esitutkinnan rikosnimikkeillä kuolemantuottamus ja kokoontumisrikkomus. Finalisteja poliisi epäili petoksen yrityksestä. Ladyženskille tehdyssä oikeuslääketieteellisessä ruumiinavauksessa selvisi että välitön kuolinsyy olivat kolmannen asteen palovammat eri puolilla kehoa. Kuolemaan olivat myötävaikuttaneet puudutusaineet ja kipulääkkeet, joiden käyttö oli kilpailussa kielletty. Kaukonen ei ollut käyttänyt puudutteita. Kihlakunnansyyttäjä ei nostanut syytteitä järjestäjiä tai kilpailijoita vastaan.

Vaikka finalisteista Ladyženski poistui saunasta viimeisenä ja Kaukonen toiseksi viimeisenä, ei Ladyženski virallisesti voittanut kilpailua eikä Kaukonen tullut toiseksi. Heidän suorituksensa hylättiin, koska he eivät tulleet omin jaloin ulos saunasta. Kilpailun miesten sarjan voitti suomalainen Ilkka Pöyhiä, koska hän oli miesfinalisteista se, joka viimeisenä saunasta poistui omin jaloin.

Kilpailun jälkeen kilpailunjohtaja Ossi Arvela uskoi, ettei kisoja enää järjestetä. Sittemmin Vesa Keskinen kertoi julkisuudessa järjestävänsä vuoden 2011 kilpailut. Näin ei kuitenkaan käynyt, ja vuoden 2010 miesten sarjan voittanut Ilkka Pöyhiä arvioi vuonna 2012, että kisat on lopetettu pysyvästi.

Kilpailun säännöt
-----------------

* Lähtölämpötila on 110 °C. Kiukaalle tulee puoli litraa vettä 30 sekunnin välein.
* Alkoholin käyttö on kielletty ennen kisaa ja sen aikana.
* Ennen saunaa on pyyhittävä mahdolliset voiteet pois ja peseydyttävä.
* Saunassa on istuttava ryhdikkäästi, pakarat ja reidet kiinni lauteissa.
* Uima-asun tulee olla normaali. Miehille sallitaan enintään 20 sentin lahje ja naisille 5 senttiä leveät olkaimet.
* Hiukset on sidottava poninhännälle, jos ne ulottuvat olkapäälle asti.
* Ihon koskettelu ja sively on kielletty.
* Kanssakilpailijaa ei saa häiritä.
* Tuomarien kysyessä kilpailija näyttää peukalolla olevansa kunnossa.
* Saunasta on poistuttava ilman apua.
* Virheellisestä suorituksesta tulee ensin varoitus. Toinen johtaa hylkäämiseen.
* Voittaja on se, joka kykenee kävelemään viimeiseksi omin avuin pois saunasta.

Mestarit
--------

| Vuosi | Miehet | Naiset |
| --- | --- | --- |
| 1999 | Suomi Ahti Merivirta | Suomi Katri Kämäräinen |
| 2000 | Suomi Leo Pusa | Suomi Katri Kämäräinen |
| 2001 | Suomi Leo Pusa | Suomi Annikki Peltonen |
| 2002 | Suomi Leo Pusa | Suomi Annikki Peltonen |
| 2003 | Suomi Timo Kaukonen | Valko-Venäjä Natallja Tryfanava |
| 2004 | Suomi Leo Pusa | Valko-Venäjä Natallja Tryfanava |
| 2005 | Suomi Timo Kaukonen | Valko-Venäjä Natallja Tryfanava |
| 2006 | Suomi Timo Kaukonen | Suomi Leila Kulin |
| 2007 | Suomi Timo Kaukonen | Suomi Leila Kulin |
| 2008 | Suomi Bjarne Hermansson | Suomi Leila Kulin |
| 2009 | Suomi Timo Kaukonen | Venäjä Tatjana Arhipenko |
| 2010 | Suomi Ilkka Pöyhiä | Saksa Michaela Butz |

Lähteet
-------

1. 1 2  MM-saunaan ryhdikkäästi selvin päin *Kaleva*. Viitattu 13.8.2010. [vanhentunut linkki]
2. ↑
3. ↑  Laita, Samuli & Ämmälä, Antti: Mies kuoli MM-saunaan.  *Helsingin Sanomat*, 8.8.2010. Helsinki:  Sanoma News. ISSN 0355-2047. (web-arkisto, maksullinen). Viitattu 11.3.2011.
4. ↑  MM-saunoja jo kuusi viikkoa tajuttomana *iltasanomat.fi*.  18.9.2010. Ilta-Sanomat. Viitattu 18.9.2010.
5. ↑  , Saunakisoissa loukkaantunut Timo Kaukonen
6. ↑  Saunakisoissa loukkaantunut Timo Kaukonen ei syytä järjestäjiä *hs.fi*.  23.10.2010. Helsingin Sanomat. Viitattu 23.10.2010.
7. ↑  Sauna-Timon kivunsieto on nyt todistettu *Etelä-Suomen Sanomat*. ess.fi. Viitattu 4.12.2010.
8. ↑  Ilkka Karisto: Timo Kaukonen oli palaa hengiltä löylyissä – missä hän on nyt? *HS-Kuukausiliite*.  3.1.2015 päivitys 5.1.2015. Viitattu 6.1.2015.
9. ↑  Ojansivu, Merja: Kuollut venäläismies käytti puudutteita ja kipulääkettä.  *Helsingin Sanomat*, 9.3.2011. Helsinki:  Sanoma News. ISSN 0355-2047. (web-arkisto, maksullinen). Viitattu 11.3.2011.
10. ↑  *MM-löylyjen Kaukonen ei käyttänyt ihopuudutetta*, MTV/STT, MTV3.fi, MTV Media 9.3.2011
11. ↑  Saunakisan järjestäjä: Finalistikaksikko diskattiin *Iltalehti*.  11.8.2010. Viitattu 11.8.2010.
12. ↑  Venäläismies menehtyi saunomisen MM-kisoissa  8.8.2010. Ilta-Sanomat. Viitattu 8.8.2010.
13. ↑  Kyläkauppias Keskinen: Saunomisen MM-kisat ensi kesänä Tuurissa  9.8.2010. MTV3. Viitattu 9.8.2010.
14. ↑  Kemppainen, Heikki: Saunomisen MM-mies Ilkka Pöyhiä lopettaa kilpailu-uransa *Imatralainen*.  14.6.2012.  Arkistoitu 13.1.2014. Viitattu 13.1.2014.

Aiheesta muualla
----------------

Wikisitaateissa on kokoelma sitaatteja aiheesta ***Saunomisen maailmanmestaruuskilpailut***. 

* Viralliset säännöt. (Arkistoitu – Internet Archive)
* *Löylyn MM - kisasivut*.
* BBC: *Finland's hot competition*.
* BBC: *Sauna rivals feel the heat*.
* Outside: *Hotties* (Arkistoitu – Internet Archive).
* Oudot lajit. Ylen Elävä arkisto.
* MM-sauna tyrmätään: "Ihan järjetön kilpamuoto". Uusi Suomi 8.8.2010.

Sauna

|  |  |
| --- | --- |
| Saunakylpy eri kulttuureissa | 
* Suomalainen sauna
* Banja
* Turkkilainen sauna
* Hikimaja
* Temascal
* Laconicum
* Sentō

 |
| Kiuas | 
* Savusaunan kiuas
* Aitokiuas
* IKI-kiuas
* Läpivirtauskiuas

 |
| Saunominen | 
* Löyly
* Vasta
* Lauteet
* Istuinalunen
* Avantouinti

 |
| Saunarakennus | 
* Historialliset saunatyypit
* Savusauna
* Rantasauna
* Talosauna
* Huoneistosauna
* Kylpyhuonesauna
* Metsäsauna
* Autosauna
* Uunissa saunominen

 |
| Suomalainen sauna |
| Sauna kansanperinteessä | 
* Juhannussauna
* Joulusauna
* Morsiussauna
* Saunatonttu

 |
| Saunakulttuuri | 
* Yleinen sauna
* Tamminiemen saunaseura
* Suomen Saunaseura
* Homosauna
* Täisauna
* Saunomisen maailmanmestaruuskilpailut

 |
| Sauna taiteessa | 
* Sauna – puhtaasti suomalainen
* Saunassa
* Miesten vuoro
* Kelluva sauna

 |